《绕佛阁 北征将发，中实、叔由以连句词来，要余往湘真馆，不获改辙，谢之以词。同清真韵》
清代·程颂万

楚峰乍敛。云做暝色，寒逼江馆。沙际篷短。去魂只隔，湘天一层幔。

泪笺涨满。空被雁语，催得人远。羁梦宵惋。柁楼犹认，春边别君岸。

夕更何处，浦口蒲帆悬雨线。还忆背缸，赪痕匀粉面。

又绿破鸥汀，波迅如箭。语君重见。只镜里眉攒，烟恨撩乱。

问鹦廊，夜尊谁展。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。